13 Bana babo rena ba bantši le dikgaetšedi ba ile ba ba maemong ao ba ilego ba swanelwa ke go kgetha go itshwara go swana le Esau goba Josefa. Ba bantši ba ile ba dira diphetho tše bohlale gomme ba thabiša pelo ya Jehofa. (Die. 27:11) Lega go le bjalo, ba bangwe ba badumedigotee le rena ge ba be ba lebane le moleko ba ile ba kgetha go itshwara bjalo ka Esau, ba bea bohwa bja bona bja moya kotsing. Ge e le gabotse, batho ba bantši bao ba tšwelelago pele ga dikomiti tša boahlodi le bao ba kgaolwago ngwaga le ngwaga ke ka baka la ge ba ile ba itshwara ka tsela e gobogilego ka tša botona le botshadi. Ruri go tloga go le bohlokwa gore re lokišetše dipelo tša rena gona bjale—nako e telele pele ga ge re ka ikhwetša re le maemong ao a lekago potego ya rena! (Ps. 78:8) Go na le megato e mebedi yeo re ka e gatago yeo e tla re thušago go itšhireletša ge re lekwa le go re thuša go dira diphetho tše bohlale nakong yeo.